钦定古今图书集成/明伦汇编/官常典/第642卷 > 唐彬
## 钦定古今图书集成/明伦汇编/官常典/第642卷 > 唐彬

按《晋书》本传，“彬字儒宗，鲁国邹人也。初为郡门下掾，
转主簿。刺史王沉集诸参佐，盛论距吴之策，以问九
郡吏。彬与谯郡主簿张恽俱陈吴有可兼之势，沉善
其对。又使彬难言吴未可伐者，而辞理皆屈。还迁功
曹，举孝廉。州辟主簿，累迁别驾。彬忠肃公亮，尽规匡
救，不显谏以自彰。又奉使诣相府计事，于时僚佐皆”
当世英彦，见彬，莫不钦悦，称之于文帝，荐为掾属。帝
以问其参军，孔颢忌其能，良久不答。陈骞在坐，敛板
而称曰：“彬之为人，胜骞甚远。”帝笑曰：“但能如卿，固未
易得，何论于胜。”因辟彬为铠曹属。帝问曰：“卿何以致
辟？”对曰：“修业陋巷，观古人之遗迹，言满天下无口过，
行满天下无怨恶。”帝顾四坐曰：“名不虚行。”他日谓孔
颢曰：“近见唐彬卿受蔽贤之责矣。”